MT
C 156/46
☒
5.
Il-Ġurnal Uffiċjali tal-Unjoni Ewropea
3.5.2023
Emendi għall-Ispeċifikazzjoni tal-Prodott ta’ DOP jew IĠP irreġistrata li ma għandhomx jikkwalifikaw bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012, li għalihom ma ġie ppubblikat l-ebda Dokument Uniku (jew ekwivalenti).
Emenda/i Fid-dawl tal-esperjenza miksuba fit-trattament tal-aspetti prattiċi tad-denominazzjoni protetta minn meta ġiet stabbilita, l-emendi għall-Ispeċifikazzjoni tal-Prodott mitluba huma meħtieġa bil-għan li jipprovdu deskrizzjoni aktar dettaljata tal-kundizzjonijiet importanti kollha tal-produzzjoni u tal-kummerċjalizzazzjoni, inklużi l-istadji varji tal-produzzjoni, u biex tiġi żgurata l-kwalità tad-DOP “Vorarlberger Bergkäse”.
L-Ispeċifikazzjoni tal-Prodott preċedenti, li kienet magħmula minn diversi dokumenti u annessi separati, ġiet magħquda f’dokument wieħed, rivedut u aġġornat sabiex tiġi pprovduta deskrizzjoni aktar ċara tar-rekwiżiti, b’mod partikolari dwar il-metodu ta’ produzzjoni u l-prova tal-oriġini, sabiex tinżamm il-kwalità tad-DOP “Vorarlberger Bergkäse”.
B’mod aktar speċifiku, dawn l-emendi jikkonċernaw:
1.
Deskrizzjoni tal-prodott
It-test taħt il-punt 5(b) (Deskrizzjoni) u ż-żidiet li saru f’dak il-punt tal-Ispeċifikazzjoni tal-Prodott oriġinali ġew inklużi taħt il-punt 4.2 (Deskrizzjoni).
Min-naħa tagħha, dan il-punt inqasam fil-punti 4.2.1 (Ġenerali) u 4.2.2 (Karatteristiċi).
It-test oriġinali sar aktar speċifiku u strutturat.
Il-kontenut tal-FiDM tħassar.
Il-piż tar-roti tal-ġobon individwali żdied għal 7-40 kg (minflok 8-35 kg) u l-medda tal-għoli tal-forma ġiet estiża għal 8-12 cm (qabel kienet 10-12 cm).
Il-perjodu minimu tas-sajran ġie speċifikat li huwa ta’ 3 xhur.
Il-punt 5b tal-Ispeċifikazzjoni tal-Prodott: “Il-‘Vorarlberger Bergkäse’ huwa magħmul minn ħalib naturali mhux ipproċessat (tal-baqra) b’madwar 50 % FiDM u għandu qoxra granulari misjura b’tebgħat għal imnixxfa, minn safra fil-kannella sa kannella.
Ir-roti jiżnu bejn 8 kg u 35 kg u għandhom tul ta’ 10-12 cm.
It-toqob tondi bejn wieħed u ieħor id-daqs ta’ piżella huma minn matti sa jleqqu u mqassma b’mod uniformi.
Il-ġobon huwa minn iebes għal malleabbli u ta’ kulur minn lewn l-avorju sa isfar ċar.
It-togħma hija minn pikkanti sa qawwija.
Il-materja prima hija l-ħalib minn baqar li jirgħu f’mergħat fuq il-muntanji u fil-widien adatti għall-produzzjoni ta’ ġobon iebes, fejn ma jintuża l-ebda sajlo għat-tagħlif.
Jintuża biss it-tames naturali.” u ż-żidiet mal-punt 5b “Il-konformità stretta mar-regoli dwar it-tagħlif (ara l-anness), l-imħaleb fuq il-muntanji ta’ skala żgħira, is-sajran manwali bir-reqqa u l-attenzjoni mogħtija lill-‘Vorarlberger Bergkäse’, l-ipproċessar tradizzjonali tal-ħalib mhux ipproċessat naturali u ħieles mill-użu tas-sajlos u l-ħiliet tal-produtturi tal-ġobon huma mingħajr dubju l-aktar karatteristiċi distintivi sinifikanti.
Huma biss l-azjendi b’ġestjoni purament estensiva tal-bwar – mingħajr il-produzzjoni tas-silaġġ jew it-tagħlif bih – li huma awtorizzati jipprovdu l-ħalib.
Il-farms imħallta (azjendi li jitimgħu lill-baqar żgħar bis-silaġġ) ma humiex permessi li jipprovdu l-ħalib.
Il-ħalib jiġi pprovdut mill-inqas darba kuljum u jiġi pproċessat direttament fil-maħleb.
Il-fatt li l-ġobon jiġi prodott f’azjendi ta’ skala żgħira jiżgura ż-żamma tal-produzzjoni artiġjanali u l-ġestjoni birreqqa tal-ġobon.
Dan jirriżulta wkoll fil-kwalità speċjali u fuq kemm idum iżomm il-‘Vorarlberger Bergkäse’.” inkitbu mill-ġdid b’dan il-mod:
4.2.
Deskrizzjoni
4.2.1.
Ġenerali Il-“Vorarlberger Bergkäse” huwa ġobon iebes magħmul minn ħalib naturali tal-baqar tal-muntanji jew tal-widien, mingħajr l-użu ta’ sajlos.
Il-farms li jitimgħu l-baqar żgħar bis-silaġġ (farms imħallta) ma humiex permessi li jipprovdu l-ħalib.
Ir-roti tal-ġobon jiżnu bejn 7 kg u 40 kg, għandhom tul ta’ 8-12-il cm u jiġu mmaturati għal mill-inqas 3 xhur.